Melodi Grand Prix 2003

Melodi Grand Prix 2003 var den 41. utgaven av Melodi Grand Prix, Norges nasjonale uttaking til Eurovision Song Contest. Tolv finalister deltok i finalen 1. mars 2003 som ble arrangert i Oslo Spektrum i Oslo. Vinnerlåten ble «I'm Not Afraid to Move On», fremført av Jostein Hasselgård. Vinnerlåten er laget av Arve Furset og VJ Strøm. Hasselgård representerte Norge i den internasjonale finalen i Riga og kom på fjerdeplass med 123 poeng. Dette var Norges beste plassering på syv år.
 Sendingen 
Året i forveien ble det ikke arrangert noen norsk finale på grunn av Norges sisteplass i 2001. NRK ønsket derfor å blåse nytt liv i konkurransen og holdt en åpen innsending for første gang siden 1997. Konkurransen var åpen for alle nasjonaliteter, og rundt 450 bidrag kom inn. Av disse gikk 16 videre til en audition, og tolv bidrag endte opp i finalen lørdag 1. mars.

Finalen gikk av stabelen i Oslo Spektrum med Øystein Bache som programleder. De fleste artistene var ukjente, men Elisabeth Andreassen var tilbake for femte gang, som en del av den norsk-svenske trioen Kikki, Bettan & Lotta. Da trioen gjorde entré, hørtes piping fra deler av salen. Tv-seerne var imidlertid mer positive, og Kikki, Bettan & Lotta endte til slutt på en fjerdeplass. Alf Gunnar «Alfie» Nilsen, kjent fra popgruppen Cape, deltok også og endte på andreplass.

Dette året droppet NRK fagjuryen, og resultatet ble for første gang avgjort fullt og helt av seernes telefon- og SMS-stemmer. Først opptrådte artistene én gang, før publikum fikk mulighet til å stemme. Etter en halvtimes sendepause begynte del to med avstemningen for første runde. De fire best plasserte sangene gikk videre til superfinalen, og publikum fikk stemme på nytt. I den andre avstemningen telte én telefonstemme ett poeng, en ordning NRK holdt på frem til 2023. Til slutt vant balladen «I'm Not Afraid to Move On» med nesten 28 000 stemmer mer enn Alfie og «One».

 Resultat 

 Første runde 
 Nr. Tittel Artist KomponistTekstforfatter Poeng PlassA «Anyway You Want It» Ingvild Pedersen Stefan Brunzel og Thomas G:son 16 8 B «Don't Stop» Daddy Cool Erlend Gjerde og Tante Gørilds HobbyorkesterInge Ulrik Gundersen  25 5 C «Han kom som ein vind» Åse Karin Hjelen Åse Karin Hjelen og Tom Sennerud 0 12 D «You've Got a Hold On Me» Linda Kvam Hanne Sørvaag og Thomas WøhniLinda Kvam 25 5 E «So You Say» Erik Jacobsen Jarl Ivar Andresen, Trond Hillestad og Eskil Pettersen 5 10 F «Good Evening, Europe!» Birgitte Einarsen Arve Furset, Mads Rogde og Benedicte Swendgaard 35 Superfinale G «One» Alfie Alf Gunnar Nilsen 51 Superfinale H «Din hånd i min hånd» Kikki, Bettan & Lotta Thomas G:sonElisabeth Andreassen, Thomas G:son og Petter Anthon Næss 44 Superfinale I «Wonderful Girl» Monopole Knut Bjørnar Asphol 18 7 J «Fool in Love» Soda Marte Hveem 13 9 K «I'm Not Afraid to Move On» Jostein Hasselgård Arve Furset og VJ Strøm 54 Superfinale L «Perfect Tragedy» Don Ramage Håvid Engmark, Bjørnar Løberg og Alf Gunnar Nilsen 4 11

 Superfinale 
Nr. Tittel ArtistKomponistTekstforfatter Poeng Plass F «Good Evening, Europe!» Birgitte Einarsen Arve Furset, Mads Rogde og Benedicte Swendgaard 25 978 3 G «One» Alfie Alf Gunnar Nilsen 50 885 2 H «Din hånd i min hånd» Kikki, Bettan & Lotta Thomas G:sonElisabeth Andreassen, Thomas G:son og Petter Anthon Næss 25 962 4 K «I'm Not Afraid to Move On» Jostein Hasselgård Arve Furset og VJ Strøm 78 460 1

 Avstemning 
Første runde

I første stemmerunde ga hver landsdel 1–8, 10 og 12 poeng ut fra hvor mange telefon- og SMS-stemmer de forskjellige bidragene fikk. De fire beste bidragene gikk videre til superfinalen.
Nr.Tittel  Vestlandet  Nord-Norge  Sørlandet  Midt-Norge  Østlandet  Totalt A «Anyway You Want It» 3  4  3  1  5  16B «Don't Stop» 5  5  5  4  6  25C «Han kom som ein vind» 0D «You've Got A Hold On Me» 6  6  4  5  4  25E «So You Say» 1  3  1  5F «Good Evening, Europe!» 7  7  7  6  8  35G «One» 10  12  10  12  7  51H «Din hånd i min hånd» 8  10  8  8  10  44I «Wonderful Girl» 4  3  6  2  3  18J «Fool in Love» 2  2  2  7  13K «I'm Not Afraid to Move On» 12  8  12  10  12  54L «Perfect Tragedy» 1  1  2  4
Superfinalen

De fire beste låtene fra første runde gikk videre til superfinalen. Her ble låtene fremført om igjen, og tv-seerne stemte på nytt. I denne stemmerunden telte hver stemme ett poeng. Poengene under tilsvarer dermed antall mottatte telefon- og SMS-stemmer.
Nr.Tittel Vestlandet Nord-Norge  Sørlandet  Midt-Norge  Østlandet  Totalt F«Good Evening, Europe!» 2 693  2 036  2 709  2 309  16 231  25 978 G«One» 6 116  4 798  6 042  7 708  26 221  50 885 H«Din hånd i min hånd» 2 818  2 200  2 892  2 530  15 522  25 962 K«I'm Not Afraid to Move On» 7 890  4 532  9 627  6 580  49 831  78 460

 Hendelser 

 Kontroversielt pausenummer 
Etter finalen var det pausenummeret som fikk mest oppmerksomhet. A cappella-gruppen Cheezy Keys stilte på scenen med et nummer der de på en humoristisk måte skulle portrettere kulturen til Latvia, vertslandet for den internasjonale finalen. Imidlertid brukte gruppen russiske kulturelementer som balalaikaer, kosakkuniformer og matrjosjkadukker i sin opptreden. Dette vekket et voldsomt raseri og sinne i Latvia og skapte diplomatiske forviklinger mellom Norge og Latvia. Rasende latviere truet med å boikotte norske varer, og den latviske ambassaden sendte umiddelbart et protestbrev til NRK. Også den norske ambassadøren i Latvia, Jan Wessel Hegg, ble rasende: «Det er så fundamentalt galt det som ble gjort, at jeg ikke finner ord. Landet var okkupert i 50 år, og er det noe de forsøker å frigjøre seg fra, er det dette.» sa Hegg til Dagbladet. NRK la seg flate og beklaget pauseinnslaget, og ambassadør Hegg beklaget personlig overfor Latvias president, Vaira Vīķe-Freiberga. Det latviske sinnet ga seg imidlertid raskt, og Norge fikk 7 poeng av latviske tv-seere under Eurovision-finalen i mai. 

Også åpningsnummeret vekket negative reaksjoner, da programleder Øystein Bache stormet inn på scenen i en brennende dressjakke. Dette skjedde bare dager etter brannen på nattklubben The Station i Rhode Island, der hundre mennesker mistet livet. Flere omtalte jakkestuntet som smakløst og korttenkt.

 Utenlandske bidrag 
For første gang åpnet NRK opp for at utenlandske låtskrivere kunne sende inn bidrag. To av finalebidragene var signert svensker: Thomas G:son og svenskfødte Elisabeth Andreassen. NRK fortalte at de hadde fått inn bidrag fra både Sverige, Storbritannia og Danmark. Flere av de refuserte bidragsyterne i den åpne konkurransen samlet seg og arrangerte en alternativ konkurranse med avstemning på internett.

Etter seieren til Jostein Hasselgård levnet ikke pressen «I'm Not Afraid to Move On» store sjanser i den internasjonale finalen i Riga. Det norske bidraget gjorde imidlertid spådommene til skamme. Jostein Hasselgård endte på en fjerdeplass – Norges beste plassering siden 1996. Det sikret også Norge en plass i finalen i Eurovision Song Contest året etter. Den norske låten ble senere spilt inn av artister i både Sør-Afrika, Taiwan og Tyskland. 

«I'm Not Afraid to Move On» er basert på en mastertape med tittelen «I'm Not Afraid», sunget av Håvard Sylte og komponert av VJ Strøm. Sistnevnte er trolig Vibeke Strøm, daværende manager til Jostein Hasselgård og eier av Zevs Productions, som ga ut låten på singel.

Dette var også første gang NRK sendte den norske finalen direkte på internett. 1 349 000 seere så den norske finalen.

 Se også 
 MGPjr 2003
 Eurovision Song Contest 2003

 Eksterne lenker 

 Norsk rikskringkasting: Melodi Grand Prix 2003 – finale (sendt 1. mars 2003), NRK TV
 Norsk rikskringkasting: Melodi Grand Prix 2003 – superfinale (sendt 1. mars 2003), NRK TV

 Referanser 

Kategori:Melodi Grand Prix
Kategori:Hendelser i 2003
Kategori:Musikk i 2003